Štefanec, Ivan, poslanec NR SR (2011-09-14):
Ďakujem pekne za slovo, pán podpredseda. Vážená pani premiérka, pani ministerka, páni ministri, ctené kolegyne, vážení kolegovia, dôvody, ktoré uvádza predkladateľ v bode, ku ktorému dnes vedieme túto dlhú diskusiu, ma naozaj zaujali. Sú to tri také dôležité, predovšetkým po prvé ekonomický vývoj, po druhé korupcia, po tretie dopady na ľudí s nízkymi a strednými príjmami. Zaujali ma preto, pretože považujem práve tieto tri okruhy za dôležité a dovoľte, aby som sa im krátko povenoval. Po prvé teda hospodársky rast. V odôvodnení sa uvádza, že vraj hospodársky rast sa spomaľuje z dôvodu prijatia údajne neodborných a neoverených opatrení. Nuž pravda je taká, dámy a páni, že samotná Európska komisia uvádza na budúci rok odhad rastu jednotlivých krajín a Slovensko je spomedzi dvadsaťsedmičky Európskej únie na 2. mieste hneď za Litvou. Slovensko má mať druhý najvyšší hospodársky rast. Evidentne teda predkladatelia niekde pochybili. Čo sa týka ekonomických opatrení, už o nich bola reč, dovoľte mi ešte raz zopakovať, že kondícia, s akou minulá vláda odovzdávala ekonomický stav Slovenska tej súčasnej, bola viac ako zúfalá, predovšetkým deficit na úrovni 8 % bol odstrašujúci a spôsobil to hlavné opatrenie, o ktorom už takisto bola reč. Ale považujem ho za kľúčové. V roku 2009 výpadok na strane príjmov 2 mld. eur. Šetrenie na strane výdajov nula eur. Čiže vláda neprispôsobila svoje výdaje klesajúcim príjmom a to bol začiatok toho marazmu, ktorý nastal vo verejných financiách, to bol začiatok tej gréckej cesty, ktorá tu začala, a našťastie súčasná vláda z nej zišla. O ekonomických opatreniach za minulej a súčasnej vlády sa dá hovoriť dlho, či už o Zákonníku práce, alebo aj o súdnictve na čele s Harabinom a podobne. Ale zaujímavé sú aj dôvody, ktoré sa uvádzajú v súvislosti s bojom proti korupcii a klientelizmu. Za minulej vlády sme boli podľa Svetového ekonomického fóra hodnotení v položke korupcia vo verejnej správe na poslednom mieste medzi všetkými krajinami Európskej únie, dokonca za niektorými africkými, ako Burundi. To nie je vtip, dámy a páni, to je realita, hodnotenie Svetového ekonomického fóra. A keby sme si mysleli, že to nebolo opodstatnené, dovoľte mi len veľmi krátko osviežiť pamäť na kauzy, kvôli ktorým to bolo. Predaj 10 mil. ton emisií garážovej firme, nástenkový tender za 3,6 mld. slovenských korún vtedy jedinému uchádzačovi, kedy vraj bola táto výzva zverejnená na neprístupnej nástenke na ministerstve. Financovanie strany SMER. Hlas podobný Ficovi na nahrávke hovorí, že vlastnou hlavou zohnal sponzorov, ktorí mali strane zabezpečiť 75 mil. korún mimo ich oficiálneho účtovníctva. Ďalej dotácia privilegovanému Privilégiu, kde predtým pracovala členka vtedajšej vlády, a táto organizácia dostala dotáciu napriek miliónovému dlhu voči Sociálnej poisťovni. Ďalej sociálne podniky. Ukážkový príklad klientelizmu a netransparentnosti, kde aj Európska komisia konštatovala nedostatky vo verejnom obstarávaní a príznaky tunelovania. V neposlednom rade zákazky pre firmu IKORES ako typický príklad straníckeho klientelizmu, kedy sponzor strany získal také obrovské zákazky ako bratislavské letisko, vojenský archív či hraničné priechody v Ubli, vo Vyšnom Nemeckom a tak ďalej atď. Nie je teda takéto hodnotenie prekvapujúce a v tomto zozname by sme mohli ďalej pokračovať. Súčasná vláda zásadne zmenila tento prístup, súčasná vláda presadzuje evidentne transparentnosť vo verejnom živote, čoho dôkazom sú opatrenia, najmä zverejnenie zmlúv na internet a povinné elektronické verejné obstarávanie. Ale nie sú to len tieto opatrenia. Sú to predovšetkým aktivity, ktoré súvisia s nezametaním prípadov a podozrení pod koberec, ale skutočne s aktívnym prístupom a konaním v prípade podozrení. No a tá tretia skupina dôvodov, na ktoré sa predkladatelia odvolávali, boli dopady na ľudí. Nuž, dovoľte mi zdôrazniť, že práve aktivity súčasnej vlády stabilizácii verejných financií podľa môjho presvedčenia majú ten najlepší dopad pre ľudí, pretože ľudia nemusia platiť, takisto ani ich deti nemusia platiť a doplácať na nezodpovedné šafárenia, zlého hospodárenia s verejnými financiami, ako tomu bolo v minulosti. Takisto ľudia, verím, že čoskoro posúdia pozitívne zmeny v súdnictve, kde právo a zákon má naozaj platiť a to súdnictvo má byť nezávislé. Verím, že občania čoskoro pocítia pozitívne zmeny v pracovnom práve, podľa ktorého budú mať viac pracovných príležitostí a budú mať možnosť lepšie si zarobiť. Vláda na čele s pani premiérkou napĺňa svoje programové vyhlásenie, mení Slovensko k lepšiemu. Je to tak osobitne práve v oblastiach, ktoré sme si všetci prečítali v odôvodnení: v ekonomickom vývoji, v boji proti korupcii a klientelizmu a najmä v úrovni ľudí s nízkymi a strednými príjmami. Je tomu tak v zlepšovaní situácie mladých rodín s deťmi postupným zvyšovaním a predlžovaním materskej, ale aj zmenou pracovného práva alebo aj pripravovanou daňovo-odvodovou reformou, ktorou si práve zvýšia reálne čisté príjmy osobitne ľudia s nízkymi a strednými príjmami. Som si istý, že tomu pomôžu aj zákony, ktoré prejednávame na prebiehajúcej 22. schôdzi Národnej rady, ale aj tie, ktoré prídu na októbrovú schôdzu. Dámy a páni, pokus o vyslovenie nedôvery pani premiérke Radičovej je len evidentne priehľadnou snahou o vymanenie sa SMER-u z politickej izolácie. Dnes ale určite nepotrebujeme zbytočné opozičné politické gestá, ale najmä stabilitu a potrebné reformné kroky. Som si istý, že vláda Ivety Radičovej má nielen zodpovednosť, ale najmä schopnosť realizovať potrebné zmeny v prospech ľudí. A v tom má pani premiérka aj jej vláda moju plnú podporu. Ďakujem veľmi pekne.